สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 29 มิ.ย.58
29 มิ.ย. 2558

– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยเศรษฐกิจไทยล่าสุดในเดือนพฤษภาคม 2558 พบว่า ในด้านอุปสงค์ การใช้จ่ายรัฐบาลเป็นแรงสนับสนุนสำคัญต่อการขยายตัวของเศรษฐกิจ การบริโภคและการลงทุนภาคเอกชนยังคงชะลอตัวอยู่บ้าง ขณะที่การส่งออกมีการหดตัวต่อเนื่อง
สำหรับด้านอุปทานได้รับแรงสนับสนุนสำคัญจากการเติบโตที่แข็งแกร่งของภาคการท่องเที่ยว แม้ว่าผลผลิตภาคเกษตรกรรมยังคงหดตัวและควรต้องติดตามสถานการณ์ภัยแล้งอย่างใกล้ชิด ในด้านเสถียรภาพเศรษฐกิจไทยทั้งภายในและภายนอกประเทศอยู่ในเกณฑ์ดี
– กระทรวงการคลัง เตรียมปรับลดประมาณการอัตราการขยายตัวทางเศรษฐกิจ (GDP) และตัวเลขการส่งออกของไทยในปี 58 ช่วงการแถลงข่าวในเดือน ก.ค.นี้ เนื่องจากมีปัจจัยเสี่ยงที่เข้ามากระทบค่อนข้างมาก โดยเฉพาะตัวเลขส่งออกจากเดิมที่คาดว่าจะโตได้ 0.2% แต่พบว่าตั้งแต่ต้นปีจนถึง พ.ค.58 ส่งออกติดลบแล้ว 4.2% นอกจากนี้ ยังต้องติดตามผลกระทบจากปัญหาการผิดนัดชำระหนี้ของกรีซ ว่าจะส่งผลกระทบต่อภาพรวมเศรษฐกิจของยุโรปหรือไม่
– นายประสงค์ พูนธเนศ อธิบดีกรมสรรพากร คาดว่า กระทรวงการคลังจะเสนอมาตรการคงภาษีมูลค่าเพิ่มในอัตรา 7% ซึ่งจะหมดอายุในวันที่ 30 ก.ย.58 นี้ให้ที่ประชุมคณะรัฐมนตรีได้พิจารณาในต้นเดือนก.ค. เนื่องจากมองว่าภาวะเศรษฐกิจไทยในขณะนี้ยังขยายตัวได้ไม่ดีนัก
– ทำเนียบขาวเปิดเผยว่า ประธานาธิบดีบารัค โอบามาของสหรัฐ เตรียมที่จะลงนามในร่างกฎหมายการค้าแบบ fast-track ในวันนี้ โดยร่างกฎหมายดังกล่าวจะให้อำนาจแก่ปธน.โอบามาในการทำข้อตกลงการค้าเสรีภาคพื้นแปซิปิกและข้อตกลงการค้าระหว่างประเทศอื่นๆ ขณะที่จำกัดการแทรกแซงจากสมาชิกสภานิติบัญญัติ
– ตลาดหุ้นยุโรปเปิดตลาดร่วงลงในวันนี้ โดยดัชนี Stoxx Europe 600 ร่วงลง 2.8% แตะที่ 385.64 จุด เมื่อเวลา 08.09 น.ตามเวลาลอนดอน เนื่องจากความวิตกกังวลที่ว่ากรีซอาจจะผิดนัดชำระหนี้ หลังจากที่ประชุมยูโรกรุ๊ปปฏิเสธที่จะขยายความช่วยเหลือทางการเงินแก่กรีซ ซึ่งจะสิ้นสุดลงในวันอังคารนี้
– นายกรัฐมนตรีอเล็กซิส ซิปราส ของกรีซ แถลงว่า กรีซจะเริ่มควบคุมเงินทุน พร้อมระบุว่าธนาคารพาณิชย์ของกรีซจะยังคงปิดทำการไปจนถึงวันที่ 6 ก.ค. ซึ่งเป็นช่วง 1 วันหลังจากทีมีการจัดทำประชามติตามแผนในวันที่ 5 ก.ค.ว่าด้วยข้อเสนอในการรับเงินช่วยเหลือ ส่วนการถอนเงินจากตู้เอทีเอ็มจะถูกจำกัดไว้ที่ 60 ยูโร (65 ดอลลาร์สหรัฐ) ต่อวัน ในช่วงเวลาที่แบงก์พาณิชย์ปิดทำการดังกล่าว
– กระทรวงเศรษฐกิจ การค้า และอุตสาหกรรมของญี่ปุ่นเปิดเผยว่า ยอดค้าปลีกเดือนพ.ค.ปรับตัวขึ้น 3% จากปีก่อนหน้านี้ เพิ่มขึ้นเป็นเดือนที่ 2 ติดต่อกัน โดยยอดค้าปลีกของญี่ปุ่นปรับตัวขึ้นเมื่อเทียบรายปี หลังจากร่วงลงในช่วงกลางปี 2557 อันเนื่องมาจากการปรับขึ้นภาษีการบริโภค ข้อมูลระบุว่าผู้บริโภคซื้ออุปกรณ์อิเล็กทรอนิกส์ภายในบ้าน อาหาร และเสื้อผ้ามากขึ้น